Ek hoop en glo dat julle elkeen 'n baie geseënde Paastyd gehad het. Ek het die rustigste 4 dae gehad, en het elke oomblik daarvan geniet.
Donderdag het ek vinnig vir my dierbare vriendin Michelle 'n hoedjie gehekel wat sy kan saamvat op haar naweek by skoonma. Dis vir my een van die grootste lekkertes van hekel, dat jy so vinnig iets kan skep.
Ek het vreeslike goeie voornemens gehad vir die naweek. Tot 'n lysie (weereens) gemaak van al die kaste wat ek gaan regpak en uitsorteer. Eerste op die lys was my wolkas. Ek het als uitgepak, gesorteer en netjies gemaak. Maar dit was 'n groot fout om met daardie spesifieke kas te begin! My vingers het begin jeuk toe ek sien wat als daar is wat gedoen moet word, en nodeloos om te sê, dit was die eerste en laaste kas wat reggepak is die naweek!
Ek het my poncho klaargemaak. Verlede jaar hierdie pragtige wol gekoop en begin daarmee, en half vergeet daarvan. Net 'n laaste paar rytjies en voila! die poncho was klaar.
Ek is baie beindruk. Die kleure is sag en die wol nog sagter. Kan nie wag vir die koue sodat ek dit kan dra nie.
Wel, terug by die huis was hierdie 'n goeie opsomming van hoe ek die res van my naweek deurgebring het.
My laaste projek vir die naweek was 'n doilie vir my dogter. Dis 'n groterige een sodat sy dit dalk oor 'n slaaibak kan gebruik? Ek is dol daaroor.
Ek hoop julle het 'n wonderlike week verder. Wie weet, dalk kom ek die komende naweek dalk regtig by die deurmekaar kaste uit?